Tamaties, aartappels en avo’s weer duurderDie prys van avokado’s het die afgelope twee weke beduidend toegeneem. (Argieffoto) As jy vandeesmaand die sente mooi moet omdraai, moet jy dalk mooi dink voor tamaties, aartappels en avokado’s in jou inkopiemandjie beland. Dr. Johnny van der Merwe, hoof van AMT, sê in sy weeklikse aanlyn oorsig van groente- en vrugtepryse die prys van aartappels het weer ŉ nuwe rekordhoogtepunt bereik. Die prys het met 13% toegeneem en is nou 102% hoër as dieselfde tyd verlede jaar. Daar is in hierdie stadium ŉ groot vraag na aartappels, terwyl daar ŉ “uiters lae volume” beskikbaar is, sê hy. Van der Merwe waarsku dat die prys van aartappels deur die loop van die maand moontlik steeds hoog sal bly en eers van volgende maand af sal begin daal wanneer volumes toeneem. Tamaties is ook beduidend duurder en toon ŉ styging van 41% sedert die vorige week. Dit kan oor die volgende week selfs duurder word weens hael wat die noordelike produksiegebiede getref het, sê Van der Merwe. Die prys van avokado’s het die afgelope twee weke ook noemenswaardig toegeneem en gaan weens laer volumes tot minstens die einde van Januarie ŉ opwaartse kurwe ondervind.